钦定古今图书集成/理学汇编/学行典/第137卷 > 朱子大全集 > 《与留丞相札子》
## 钦定古今图书集成/理学汇编/学行典/第137卷 > 朱子大全集 > 《与留丞相札子》

“熹昨具短札，恳辞恩命，方惧进越，自取罪戾，不谓乃
蒙钧慈，还赐手教，拜领伏读，感悚益深。又蒙镌谕丁
宁，褒与隆厚，仰荷至意，尤切凌兢。诚宜即日拜命便
道之官，服勤职业，深求所以仰称吾君吾相之知遇
使令之意。而疾病之馀，昏耗已甚，窃自揆度，决无以
堪。一闻委寄之重，不免复具公牍，再干朝听，而别以
此私于下执事。”伏惟丞相国公详加省览，特赐矜怜，
曲为敷陈，仍畀祠禄，使得卒逃吏议，以遂馀生，则熹
不胜幸甚！幸甚！或恐朝廷未知熹之实病，误谓尚堪
使令，不忍终身，置之闲散。则谋议之官，若蒙陶铸，或
可自效。然以礼秩太优，不敢有请。伏惟相公试详度
之。但熹虽出，终不能久。近则半年，远“则周岁，决须再
有祈恳，复劳区处，不若及今便与祠禄之为便耳。”抑
常听于道路侧闻乃者相公盖尝白发，左右之奸，斥
之远外，所以辅君德、振朝纲者，甚慰中外之望。熹虽
愚懦，亦不胜其喜幸。窃意相公必将乘此机会，大有
建明，以为宗社永久无穷之计，而伏听累月，未有闻
也。夫阳长而不遂进，“阴消而不遂灭”，此最安危治乱
之机，而昔人所深畏。以熹之愚，犹窃为相公虑之，不
识高明何以处此而善其后也？远迹田闲，无由伏谒
黄阁之下，仰首一言，以赞大虑。引领东望，不胜惓惓。
伏惟上为国家，俯慰人望，千万自重。熹不胜恳祷真
切之至！

又

“熹以衰疾，再辞恩命，方惧僭渎，速罪戾，乃蒙丞相
矜怜，曲为敷奏，改畀符竹，以便其私，固已甚幸。至于那移阙次，不一而止，倍费生成之力，仰累公平之政，
此又熹之所大惧也。若使稍堪勉彊，岂复更辞敢避，
以招尤取闹，而自弃于明时，实以所苦。目疾浸以增
加。临漳虽名事简，然一郡千里，生齿万数，狱讼财计，
所系不轻，若以爱身之故，漫不加省，而委之他人，岂
得自安？若欲一一亲临，则窃自揆度，决有所不能堪
者。前日所以力辞江东之行，良以此故。窃意为熹言
者，亦未究知其实，而或杂以他说，是以丞相虽已怜
之，而犹未深信其必然也。以熹今日精力之所堪，惟
有奉祠一官，可窃升斗之禄，又复惟念君相之恩隆
厚至此，而熹必求闲退，固执不回，则或者之论，必又
有以为羞薄诏令而加以傲上无礼之罪者。是以今
日冒昧渎听，不敢专以祠禄为请，盖已出怵迫无聊
之计，而陷于贪冒苟求之讥矣。伏惟丞相试加察焉，
赐之一言，明其实疾，而复与之祠官之禄，使得休养
神明，避远谗谤，庶几未死之闲，及见丞相格君定国
之效，使群邪屏伏而众贤汇进，奸言熄灭而公论显
行，国势尊崇于上，民心悦豫于下，则熹虽在田野之
中，亦得以安心肆意，明目开口，为太平之民。其与怀
抱忧畏，侧肩屏息，以寄其身于吏民之上者，屈伸苦
乐，万万不侔矣。若丞相亦以熹前所疑，有不得不虑
者，则祠”官之请，愿垂意焉。然此以为甚不得已之计，
万一近地或无见缺，则又不必誊那增札，以致人言。
但与祠官，乃其旧物，纵使得罪，亦易辞也。熹未尝有
一日洒扫之劳于门下，而丞相知之之深，念之之悉，
至于如此，故熹不敢不尽其愚。伏惟丞相择而处之，
千万幸甚。